**MAGYAR FIZIKUSHALLGATÓK EGYESÜLETE**

**egységes szerkezetbe foglalt Alapszabály**

**AZ EGYESÜLET ALAPSZABÁLYA**

Az Egyesület 2023. november 4-i Közgyűlése által, a 2020. augusztus 22-i Alapszabály egyidejű hatályon kívül helyezése mellett elfogadott, egységes szerkezetbe foglalt Alapszabálya.

**I.**

**AZ EGYESÜLET ADATAI**

1.Az Egyesület teljes **neve**: Magyar Fizikushallgatók Egyesülete

Az Egyesület rövidített neve: Mafihe

Az Egyesület idegen nyelvű elnevezése: Hungarian Association of Physics Students

Az Egyesület idegen nyelvű rövidített neve: HAPS

2. Az Egyesület **székhelye**: 1117 Budapest, Pázmány Péter sétány 1/A

3. Az Egyesület **jogállása:** Az Egyesület önálló jogi személy, közhasznú szervezet.

4. Az egyesület **honlapja** (közleményeinek internetes elérhetősége)**:** http://mafihe.hu

**II.**

**AZ EGYESÜLET CÉLJA ÉS TEVÉKENYSÉGEI**

1. Az Egyesület **céljai:**

* hozzájáruljon széles látókörű, modern szemléletű, már a pályájuk kezdetén értékes hazai és külföldi tapasztalatokkal rendelkező fizikusok képzéséhez a magyar tudomány színvonalának további emelése érdekében;
* lehetőséget biztosítson az elméleti, kísérleti fejlesztési vagy oktatási munkával foglalkozó hallgatók tudományos tapasztalatcseréjére, hazai és nemzetközi szinten egyaránt;
* támogassa és ösztönözze a tagság nyelvtanulását, és lehetőséget biztosítson a nyelv gyakorlására, hangsúlyozottan szakmai témákban, hazai és nemzetközi fórumokon;
* tevékenyen részt vegyen mind szélesebb körű nemzetközi együttműködés kialakításában;
* lehetőségeihez mérten támogassa tagjainak kulturális- és sporttevékenységét;
* lehetőségeihez mérten tudomány-népszerűsítő tevékenységet folytasson.

**2. Az Egyesület tevékenységei:**

**I. A céljai megvalósítására szolgáló, alapcél szerinti tevékenységek:**

1. Közhasznú tevékenységek:

Az egyesület közhasznú tevékenységei a következő közfeladatok megvalósítását szolgálják:

**Felnőttoktatás, felnőttképzési tevékenység**, amely során az Egyesület hozzájárul

1. a pályájuk elején járó fizikusok szakmai továbbképzéséhez, illetve
2. nyelvtanulásukhoz, lehetőséget biztosítva az idegen nyelvek gyakorlására.

A fenti tevékenységeket az Egyesület nemzetközi szakmai tanulmányi utak szervezésével (pl. CERN kirándulás), nemzetközi konferenciákon való aktív részvétellel (pl. ICPS - Fizikushallgatók Nemzetközi Konferenciája), elméleti és kísérleti versenyek (NYIFFF - Nyílthelyi Fifiqs Fiziqs Feladatok, FIVE - FIzikaVErseny) rendezésével, hasonló szervezetekkel együtt csereprogramok szervezésével valósítja meg.

**Ezen tevékenységek közvetlenül, illetve közvetetten szolgálják az alábbi közfeladatot, ezzel hozzájárulva a társadalom és az egyén közös szükségleteinek kielégítéséhez:**

**A nemzeti köznevelésről szóló 2011. évi CXC. tv. 4. § 1. pont n)**

**Kulturális- és sporttevékenység,** amely során az Egyesület hozzájárul a tagok

* 1. kulturális és szakmai programokon való részvételéhez, pl. színházlátogatással, illetve
  2. sportolási lehetőségének megteremtéséhez azáltal, hogy helyi szinten sportrendezvényeket szervez (pl. csocsóbajnokság, Fizikus foci).

**Ezen tevékenységek közvetlenül, illetve közvetetten szolgálják az alábbi közfeladatot, ezzel hozzájárulva a társadalom és az egyén közös szükségleteinek kielégítéséhez:**

1. **Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pont**
2. **Magyarország helyi önkormányzatairól szóló 2011. évi CLXXXIX. törvény 13. § (1) bekezdés 15. pont,**

**A sportról szóló 2004. évi I. törvény 49. § c) pont**

Az Egyesület biztosítja, hogy közhasznú szolgáltatásaiból a tagjain (munkavállalóin, önkéntesein) kívül más is részesülhessen.

1. Nem közhasznú tevékenység:

Az egyesület a következő, nem közhasznú tevékenységeket végzi.

* Tudomány-népszerűsítő tevékenység, amely során részt vesz a szakmai munkát népszerűsítő programok szervezésében, mint pl.: Kutatók Éjszakája, Középiskolai Kísérleti Napok, Kolozsvári „kísérlet szombat”.

**II. Gazdasági-vállalkozási tevékenység:**

Az Egyesület céljai megvalósítása gazdasági feltételeinek biztosítása érdekében, a célok megvalósításával közvetlenül összefüggő gazdasági-vállalkozási tevékenységet is folytathat, amely azonban nem lehet az Egyesület fő tevékenysége. Az ilyen tevékenység végzéséből származó bevétel nem haladhatja meg az éves összbevétel 60 %-át. Az Egyesület vállalkozási tevékenységet csak az alapcél szerinti tevékenységei megvalósítása érdekében, azokat nem veszélyeztetve végez. Gazdálkodása során elért eredményét nem oszthatja fel, azt közhasznú tevékenységeire fordíthatja.

Amennyiben az Egyesület befektetési tevékenységet végezne, Közgyűlése köteles befektetési szabályzatot készíteni és elfogadni.

**III.** Az Egyesület közvetlen politikai tevékenységet nem folytat, szervezete pártoktól független és azoknak anyagi támogatást nem nyújt, illetve azoktól támogatást nem kap.

**III.**

**A TAGSÁGI VISZONY**

1. Az Egyesületbe felvételüket kérhetik azok a természetes személyek, akik az Egyesület célkitűzéseit elfogadják. Kiskorú természetes személy felvételéhez törvényes képviselői hozzájáruló nyilatkozat is szükséges.

Az egyesületi tagság formái:

1. rendes tagság;
2. tiszteletbeli tagság;
3. pártoló tagság.

Az Egyesület azonos típusú tagjait egyenlő jogok illetik meg, jogaikat a tagok személyes aktivitás útján gyakorolják. Az Egyesület tagjai a Közgyűlésen – teljes bizonyító erejű magánokiratba foglalt meghatalmazás alapján – meghatalmazott képviselő útján is részt vehetnek, és gyakorolhatják tanácskozási, illetve – ha ezzel rendelkeznek – szavazati jogukat.

2. Az Egyesület rendes tagjává választható az a természetes személy, aki a belépési nyilatkozatban az Egyesület alapszabályát elfogadja, és a tagsági viszonyból származó kötelezettségek teljesítését vállalja.

Az Egyesület tagjává választást a jelölt - az online felületen megfelelően kitöltött belépési dokumentum elküldésével – kérelmezheti. A kérelmet az Egyesület Elnökségének címezve kell benyújtani. Az Egyesület rendes tagjává választásáról az Elnökség egyszerű szótöbbséggel dönt, majd tájékoztatja a tagot a tagsági nyilatkozat aláírási, és a tagdíj befizetési kötelezettségéről.

Az Egyesület rendes tagjainak jogai:

1. részt vehetnek az Egyesület Közgyűlésén, ott tanácskozási, indítványozási, és szavazati jogot gyakorolhatnak;
2. bármely egyesületi tisztségviselői posztra választhatnak és megválaszthatók (kiskorú rendes tag csak életkorának megfelelő olyan tisztségre választható, mely képviseleti joggal nem jár);
3. jogosultak részt venni az Egyesület rendezvényein;
4. igénybe vehetik az Egyesület által nyújtott kedvezményeket;
5. valamint tájékoztatást kaphatnak az Egyesület híreiről.

Az Egyesület rendes tagjainak kötelességei:

1. kötelesek betartani az Alapszabály és egyéb egyesületi szabályzatok rendelkezéseit, illetőleg az Egyesület szerveinek határozatait;
2. kötelesek teljesíteni az Egyesület tevékenységével kapcsolatosan önként elvállalt feladataikat, és tőlük elvárható módon elősegíteni az Egyesület célkitűzéseinek megvalósítását;
3. kötelesek a tagdíjat késedelem nélkül befizetni;
4. nem veszélyeztethetik az Egyesület céljainak megvalósulását és az Egyesület tevékenységét.

3. Az Egyesület tiszteletbeli tagja lehet – a Közgyűlés felkérése alapján – az a természetes személy, aki a fizika területén elméleti, gyakorlati vagy irányító tevékenységével kiemelkedő eredményeket ért el, és az Egyesület eredményes működésének érdekében kimagasló tevékenységet végzett.

A tiszteletbeli tagok az Egyesület rendezvényeire meghívhatók. A tiszteletbeli tag a Közgyűlésen csak tanácskozási joggal vehet részt, tisztségre nem választható, szavazati joga, tagdíjfizetési kötelezettsége nincs. Köteles betartani az Alapszabály rá vonatkozó rendelkezéseit, és nem veszélyeztetheti a célok megvalósulását.

Tiszteletbeli tag felvételéről a Közgyűlés dönt.

4. Az Egyesület pártoló tagja lehet az a természetes vagy jogi személy, amely készségét fejezi ki az Egyesület tevékenységének rendszeres és folyamatos anyagi támogatására. A pártoló tag az Egyesület tevékenységében vagyoni hozzájárulással vesz részt.

A jogi személy pártoló tag jogait képviselője útján gyakorolja. A pártoló tag képviselője részt vehet az Egyesület testületi ülésein, nincs szavazata, tisztség viselésére nem választható, tagdíjat nem kell fizetnie, de az általa vállalt vagyoni hozzájárulás szolgáltatására köteles. Kötelesek továbbá betartani az Alapszabály rájuk vonatkozó rendelkezéseit, és nem veszélyeztethetik az Egyesület céljainak megvalósulását.

A pártoló tag felvételéről a Közgyűlés dönt.

5. Az Ellenőrző Bizottság tagja kérheti a bíróságtól az Egyesület szervei által hozott határozat hatályon kívül helyezését, ha a határozat jogszabálysértő vagy az alapszabályba ütközik.

A határozat hatályon kívül helyezése iránt attól az időponttól számított harminc napon belül lehet keresetet indítani az Egyesület ellen, amikor a jogosult a határozatról tudomást szerzett vagy a határozatról tudomást szerezhetett volna.

Nem jogosult perindításra az, aki a határozat meghozatalához szavazatával hozzájárult, kivéve, ha tévedés, megtévesztés vagy jogellenes fenyegetés miatt szavazott a határozat mellett.

6.A tagsági viszony megszűnik:

1. a tag kilépésével, amelyet az Elnökségnek kell írásban bejelenteni. A tag kilépettnek tekintendő a kilépő nyilatkozata tisztségviselők általi kézhezvételének napjával.
2. Továbbá a tag kizárásával;
3. a tag halálával.

Az Elnökség dönt első fokon a tagkizárás ügyében, másodfokon az Egyesület Közgyűlése jár el. Az Elnökség tagjainak, illetve a tiszteletbeli tagok fegyelmi ügyében első fokon is a Közgyűlés dönt.

Kizárandó az Egyesület tagjai közül

a) az a tag, aki tevékenységével, magatartásával vagy mulasztásával az Egyesület céljainak megvalósulását veszélyezteti;

b) az a tag, akit bíróság jogerős és végrehajtandó szabadságvesztés büntetésre ítélt és a közügyektől eltiltott.

Automatikusan kizárandó az Egyesület tagjai közül az a tag, aki az elnökség írásbeli – póthatáridőt tűző, és az ismételt mulasztás jogkövetkezményeire kifejezetten felhívó – felszólítása ellenére elmarad a tagdíj megfizetésével.

Az Alapszabály ezen magatartásokra más lehetséges jogkövetkezményt nem állapít meg.

A kizárási eljárást első fokon – az Elnökség tagjainak ügye kivételével – az elnökség folytatja le. Az eljárás megindítását bármely tag írásban kezdeményezheti, a tudomására jutott tények és körülmények részletezésével, illetve a rendelkezésre álló bizonyítékok megjelölésével, csatolásával. Az eljárás megindításáról az elnök dönt. Az eljárás alá vont taggal az eljárás megindítását és az ellene felhozott okokat, annak bizonyítékait közölni kell. A tag az eljárás során jogi képviselőt is igénybe vehet. A tagot az Elnökség kizárást tárgyaló ülésére meg kell hívni, és itt is lehetőséget kell adni számára, hogy védekezését és bizonyítékait megfelelően előadhassa.

A taggal az Elnökség kizáró határozatát írásban közölni kell. A határozatnak tartalmaznia kell a kizárás indoklása körében az annak alapjául szolgáló okokat, tényeket, illetve azok bizonyítékait. A határozatnak tovább tartalmaznia kell az igénybe vehető – Egyesületen belüli és kívüli – jogorvoslatról szóló pontos és kifejezett tájékoztatást.

A kizárt tag a kizárással kapcsolatos határozat ellen a határozat kézhezvételétől számított tizenöt napon belül az Egyesület Közgyűléséhez fellebbezéssel élhet. A fellebbezésben meg kell jelölni, hogy a kizáró határozat megváltoztatását milyen okból kívánja [jogszerűtlenség, ideértve az alapszabály sérelmét is, illetve megalapozatlanság], és köteles az erre vonatkozó bizonyítékait megjelölni. A Közgyűlés összehívására jogosult személy a fellebbezés érdemi tárgyalásra alkalmasságáról a fellebbezés kézhezvételét követő 30 napon belül döntést hoz. Alkalmas fellebbezés esetén az összehívó köteles az Egyesület Közgyűlését a fellebbezés megtárgyalására legkésőbb 30 napon belül összehívni. A tag védekezésének és részvételének lehetőségét a Közgyűlésen is biztosítani kell, azzal, hogy a határozat meghozatala során az érintett tag a kérdésben nem szavazhat.

A tag tagsági jogviszonya kizárás esetén a következő időpontokban szűnik meg:

a) az Elnökség döntése esetén a kézhezvételtől számított 15 napos fellebbezési határidő leteltét követő napon,

b) fellebbezés esetén, illetve az Elnökség tagjai vonatkozásában a Közgyűlés kizárást helybenhagyó (elnökségi tagok esetében kizáró) határozatának meghozatalával.

**IV.**

**AZ EGYESÜLET SZERVEZETE ÉS TISZTSÉGVISELŐI**

1. **Az Egyesület szervei**

Az Egyesület testületi szervei:

1. Közgyűlés;
2. Elnökség;
3. Ellenőrző Bizottság.

Az Egyesület tisztségviselői:

1. elnök;
2. titkár;
3. gazdasági felelős;
4. programfelelős;
5. külkapcsolati felelős;
6. ellenőrző bizottsági elnök és tagok.

Az Egyesület vezető tisztségviselőinek az Elnökség tagjai minősülnek.

2. **A Közgyűlés**

A Közgyűlés a tagok összessége, az Egyesület döntéshozó szerve.

A közgyűlés rendes és rendkívüli lehet. Rendes közgyűlést az Egyesület évente egyszer tart. A Közgyűlés a határozatait ülései során hozza meg.

**a) A Közgyűlés összehívása, a napirend megállapítása, a Közgyűlés helyének kijelölése**

A Közgyűlés ülését az elnök, akadályoztatása esetén a titkár írásban hívja össze.

A Közgyűlést az elnök írásban hívja össze. Döntésével megjelöli a Közgyűlés napirendjét, továbbá kijelöli annak helyét és időpontját.

A Közgyűlési meghívónak tartalmaznia kell:

a) az Egyesület nevét és székhelyét;

b) az ülés idejének és helyszínének megjelölését;

c) az ülés napirendjét. A napirendet a meghívóban olyan részletességgel kell feltüntetni, hogy a szavazásra jogosultak a tárgyalni kívánt témakörökben álláspontjukat kialakíthassák. A meghívóhoz csatolni kell továbbá az írásbeli előterjesztéseket is.

d) A megismételt közgyűlés tartásának lehetőségét, annak helyszínét, időpontját.

Szabályszerűnek az összehívás akkor minősül, ha a tagok az ülésről legalább tizenöt nappal az ülés időpontját megelőzően írásban, igazolható módon – a megküldött meghívó útján – értesülnek. A Közgyűlés ülésének meghívóját az előzetes értesítési időközben az egyesület honlapján is közzé kell tenni.

Ha a döntéshozó szerv ülését nem szabályszerűen hívták össze, az ülést akkor lehet megtartani, ha az ülésen valamennyi részvételre jogosult jelen van, és egyhangúlag hozzájárul az ülés megtartásához.

A Közgyűlési meghívó kézbesítésétől számított öt napon belül a tagok és az Egyesület szervei a Közgyűlést összehívó személytől a napirend kiegészítését kérhetik, a kiegészítés indokolásával. Erről az összehívó személy az indítvány beérkeztét követően haladéktalanul dönt, és az indítványokat követően kialakult végleges napirendről a tagokat haladéktalanul írásban, igazolhatóan értesíti.

Ha az összehívó a napirend kiegészítése iránti kérelemről nem dönt vagy azt elutasítja, a Közgyűlés a napirend elfogadásáról szóló határozat meghozatalát megelőzően külön dönt a napirend kiegészítésének tárgyában. Ehhez azonban az szükséges, hogy valamennyi szavazásra jogosult jelen legyen, és a napirenden nem szereplő kérdés megtárgyalásához egyhangúlag hozzájáruljon.

Közgyűlést kell összehívni a tagok legalább egyharmada által aláírt kérelemre, melyben megjelölik az összehívás okát és célját. A Közgyűlést össze kell hívni, ha azt az illetékes törvényszék elrendeli. Össze kell továbbá hívni a szükséges intézkedések megtétele céljából akkor is, ha:

a) az Egyesület vagyona az esedékes tartozásokat nem fedezi;

b) az Egyesület előreláthatólag nem lesz képes a tartozásokat esedékességkor teljesíteni;

c) vagy az Egyesület céljainak elérése veszélybe került.

Ez utóbbi esetekben összehívott Közgyűlésen a tagok kötelesek az összehívásra okot adó körülmény megszüntetése érdekében intézkedést tenni vagy az Egyesület megszüntetéséről dönteni.

**b) Az ülés lebonyolítása**

Az ülés megnyitását követően ki kell jelölni a Közgyűlés tisztségviselőit, akik: a levezető elnök, a jegyzőkönyvvezető, és a jegyzőkönyv hitelesítők (ők egyúttal szükség szerint szavazatszámlálók is).

A Közgyűlést a levezető elnök vezeti le, akit a Közgyűlés választ az ülés elején nyílt szavazás útján egyszerű többséggel.

A jegyzőkönyvvezetőt a levezető elnök kéri fel. Jegyzőkönyvvezető nem tag is lehet.

A jegyzőkönyv hitelesítésére a levezető elnök két jelen lévő egyesületi tagot kér fel, akik vállalják, hogy a Közgyűlés teljes egészén végig jelen lesznek, és aláírásukkal hitelesítik a felveendő jegyzőkönyv tartalmát.

Ezt követően meg kell állapítani a Közgyűlés határozatképességét. A határozatképességet minden határozathozatalnál vizsgálni kell. Ha egy tag valamely ügyben nem szavazhat, őt az adott határozat meghozatalánál a határozatképesség megállapítása során figyelmen kívül kell hagyni.

Határozatképesség esetén a Közgyűlés szavaz a napirend esetleges kiegészítéséről, ezt követően a napirend elfogadásáról.

A Közgyűlés egészéről jegyzőkönyvet kell felvenni. A jegyzőkönyvnek tartalmaznia kell a Közgyűlés helyét, idejét, a határozatképesség megállapítását, a Közgyűlés megválasztott tisztségviselőit, az elfogadott napirendet, a napirend keretében elhangzott hozzászólások összefoglalását, a meghozott döntéseket. A jegyzőkönyvnek tartalmaznia kell – sorszámozva – a meghozott döntések teljes tartalmát, hatályát, illetve a döntést támogatók és ellenzők számarányát (ha lehetséges, akkor a személyét is). A lefűzött és sorszámozott jegyzőkönyvek a határozatok nyilvántartásaként is szolgálnak.

A Közgyűlés ülései nyilvánosak. A nyilvánosság jogszabályban meghatározott esetekben korlátozható, illetve kizárható (pl. személyiségi jogok védelme, vagy titokvédelem esetén), de csak a védeni kívánt igénnyel arányosan, az ülés adott napirenddel érintett részében.

A rendkívüli közgyűlés lebonyolítása megegyezik a rendes közgyűlés menetével, továbbá minden egyéb tekintetben egyenrangú a rendes közgyűléssel.

**c) A Közgyűlés határozatképessége**

A Közgyűlés akkor határozatképes, ha a leadható szavazatok több mint felét képviselő tag megjelent. A határozatképességet minden határozathozatalnál vizsgálni kell.

Ha az egyébként szabályszerűen összehívott Közgyűlés a megjelent szavazásra jogosult tagoknak az előírtnál alacsonyabb száma miatt határozatképtelen, akkor későbbi időpontra ugyanazon tárgysorozattal új Közgyűlést kell kitűzni, amely a megjelent szavazásra jogosult tagok számára tekintet nélkül (de legalább három ilyen tag jelenlétében) határozatképes. A megismételt Közgyűlés az eddig megjelölt feltételek esetén is csak akkor válik határozatképessé, ha a Közgyűlés megismételt jellegére és a távollét jogkövetkezményeire a tagok figyelmét a meghívóban előre felhívják. A meghívót ekkor a Közgyűlés napja előtt legkésőbb nyolc nappal igazolhatóan meg kell küldeni a tagok részére. A napirend kiegészítésére ekkor nincs lehetőség.

A Rendkívüli Közgyűlés akkor határozatképes, ha a leadható szavazatok több mint felét képviselő tag megjelent. A határozatképességet minden határozathozatalnál vizsgálni kell.

A Rendkívüli Közgyűlés esetén is helye van Megismételt Közgyűlés tartásának az Alapszabályban rögzített rendelkezések szerint.

**d) A szavazás módja, a határozatok közlése:**

A Közgyűlés határozatait általában nyílt szavazással, egyszerű szótöbbséggel hozza.

Titkos szavazást rendelhet el a Közgyűlés a levezető elnök előterjesztésére vagy a szavazásra jogosult tagok egyharmadának kezdeményezésére. Személyi kérdésekben a szavazás minden esetben titkosan történik.

Az Egyesület céljának módosításához és az Egyesület megszűnéséről szóló Közgyűlési döntéshez a szavazati joggal rendelkező tagok háromnegyedes szótöbbséggel hozott határozata szükséges.

Az Egyesület alapszabályának módosításához a jelen lévő tagok háromnegyedes szótöbbséggel hozott határozata szükséges.

A Közgyűlés határozathozatalában nem vehet részt az a személy, aki vagy akinek közeli hozzátartozója [Ptk. 8:1. § (1) bek. 1. pont], élettársa (a továbbiakban együtt: hozzátartozó) a határozat alapján:

a) kötelezettség vagy felelősség alól mentesül, vagy

b) bármilyen más előnyben részesül, illetve a megkötendő jogügyletben, illetve meghozandó döntésben egyébként érdekelt;

c) aki ellen a határozat alapján pert kell indítani;

d) akinek olyan hozzátartozója érdekelt a döntésben, aki az Egyesületnek nem tagja;

e) aki a döntésben érdekelt más szervezettel többségi befolyáson alapuló kapcsolatban áll.

Nem minősül előnynek az Egyesület cél szerinti juttatásai keretében a bárki által megkötés nélkül igénybe vehető nem pénzbeli szolgáltatás, illetve az Egyesület által tagjának, a tagsági jogviszony alapján nyújtott, alapszabálynak megfelelő cél szerinti juttatás.

A szavazást követően a levezető elnök szóban kihirdeti a döntést. A meghozott határozatról az érintetteket a meghozatalt követő két héten belül igazolható módon értesíteni kell, valamint azt az Egyesület honlapján nyilvánosságra kell hoznia.

**e) A Közgyűlés hatásköre:**

A Közgyűlés kizárólagos hatásköre:

1. megválasztja és – ha tisztségük ellátására méltatlanná váltak – visszahívja az Egyesület vezető testületeinek tagjait (Elnökség, Ellenőrző Bizottság), illetve az Egyesület tisztségviselőit, könyvvizsgálóját, továbbá megállapítja esetleges díjazásukat;
2. határoz az Elnökség által előterjesztett fontos, az Egyesületet érintő ügyekben, és kialakítja az Egyesület álláspontját az aktuális kérdésekben, melyet az Elnökség köteles képviselni;
3. elfogadja vagy módosítja az alapszabályt, illetőleg az Egyesület egyéb szabályzatait;
4. tárgyalja a tagok által előterjesztett indítványokat;
5. dönt a tiszteletbeli és pártoló tagok felvételéről;
6. elfogadja az éves költségvetést, az Elnökség szakmai beszámolóját, illetve a számviteli beszámolót, annak mellékleteivel együtt (kiegészítő melléklet, közhasznúsági melléklet). A számviteli beszámoló elfogadásához egyszerű szótöbbség szükséges;
7. a vezető tisztségviselő feletti munkáltatói jogok gyakorlása, ha a vezető tisztségviselő az Egyesülettel munkaviszonyban áll;
8. az olyan szerződés megkötésének jóváhagyása, amelyet az Egyesület saját tagjával, vezető tisztségviselőjével, a felügyelőbizottság tagjával vagy ezek hozzátartozójával köt;
9. a jelenlegi és korábbi egyesületi tagok, a vezető tisztségviselők és a felügyelőbizottsági tagok vagy más egyesületi szervek tagjai elleni kártérítési igények érvényesítéséről való döntés;
10. határozathozatal a más egyesülettel való egyesülés, illetve az egyesületekre való szétválás egyes kérdéseiben (egyesülés, illetve szétválás elhatározása, egyesülési – szétválási terv, illetve a kapcsolódó számviteli beszámolók, egyesülési – szétválási szerződések elfogadása);
11. az Egyesület megszűnésének elhatározása, a végelszámoló kijelölése.

**3. Az Elnökség**

**a) Összetétele:**

Az Egyesület operatív vezetésével kapcsolatos feladatokat az öt tagú Elnökség látja el. Az elnökséget a Közgyűlés választja egy éves időtartamra. Az Elnökség tagjai: az elnök, a titkár, a gazdasági felelős, a programfelelős és a külkapcsolati felelős. A tagok megbízatása megválasztásuk elfogadásával jön létre.

**b) Működése:**

Az Elnökség döntéseit ülés tartásával hozza meg.

Az Elnökség üléseit szükség szerinti gyakorisággal, de legalább félévenként tartja. Az Elnökség üléseit az elnök hívja össze írásban. Szabályszerűnek az összehívás akkor minősül, ha a tagok legalább két nappal az ülés időpontját megelőzően írásban igazolható módon értesülnek, és az ülés napirendi pontjairól leírást kapnak. Az Elnökség ülésének meghívóját az előzetes értesítési időközben az egyesület honlapján is közzé kell tenni.

Az elnökségi ülésre – annak tárgykörére figyelemmel – esetenként további személyek hívhatók meg. Az Ellenőrző Bizottság elnöke és tagjai az Elnökség ülésén tanácskozási joggal részt vehetnek.

Az Elnökség ülései nyilvánosak. A nyilvánosság jogszabályban meghatározott esetekben korlátozható, illetve kizárható (pl. személyiségi jogok védelme, vagy titokvédelem esetén), de csak a védeni kívánt igénnyel arányosan, az ülés adott napirenddel érintett részében.

Az elnökségi ülés határozatképes, ha a szavazásra jogosult elnökségi tagoknak több, mint a fele jelen van. Határozatait nyílt szavazással, egyszerű szótöbbséggel hozza. Szavazategyenlőség esetén a javaslatot elvetettnek kell tekinteni.

Határozatképtelenség esetén – legkésőbb 18 napon belül – az Elnökség ülését ismételten össze kell hívni. Határozatképtelenség miatt ismételten összehívott ülések is csak akkor határozatképesek, ha azokon az Elnökség tagjainak több, mint a fele jelen van.

Az Elnökség határozathozatalában nem vehet részt az a személy, aki vagy akinek közeli hozzátartozója [Ptk. 8:1. § (1) bek. 1. pont], élettársa (a továbbiakban együtt: hozzátartozó) a határozat alapján

* kötelezettség vagy felelősség alól mentesül, vagy
* bármilyen más előnyben részesül, illetve a megkötendő jogügyletben, döntésben egyébként érdekelt.

Nem minősül előnynek az Egyesület cél szerinti juttatásai keretében a bárki által megkötés nélkül igénybe vehető nem pénzbeli szolgáltatás, illetve az Egyesület által tagjának, a tagsági jogviszony alapján nyújtott, alapszabálynak megfelelő cél szerinti juttatás.

Az Elnökség üléséről emlékeztetőt kell felvenni, amelyben rögzíteni kell az elnökségi ülés helyét, idejét, a jelenlévők számát és személyét, a határozatképesség megállapítását, a napirendet, az elhangzott hozzászólások rövid összefoglalását. Az emlékeztetőnek tartalmaznia kell továbbá – sorszámozva – a meghozott döntések teljes tartalmát, hatályát, illetve a döntést támogatók és ellenzők számarányát (ha lehetséges, akkor a személyét is). A lefűzött és sorszámozott emlékeztetők a határozatok nyilvántartásaként is szolgálnak.

Az Elnökség döntéseiről az érintetteket a meghozatalt követő két héten belül igazolható módon értesíteni kell, valamint azt az egyesület honlapján nyilvánosságra kell hozni.

**c) Hatásköre:**

Az Elnökség dönt minden olyan, az Egyesület irányításával kapcsolatos kérdésben, amelyet az Alapszabály nem utal a Közgyűlés kizárólagos hatáskörébe.

Az Elnökség feladatai:

1. ellátja az Egyesület operatív vezetésével, napi ügyeinek vitelével kapcsolatos feladatokat; az e körbe tartozó döntéseket meghozza;
2. az Egyesületet érintő ügyekben, fontos kérdésekben (különösen: beszámolók, éves költségvetés) előterjesztést fogalmaz meg a Közgyűlés számára;
3. az egyesületi vagyon kezelése, a vagyon felhasználására és befektetésére vonatkozó, a Közgyűlés hatáskörébe nem tartozó döntések meghozatala és végrehajtása;
4. az Egyesület jogszabály és az Alapszabály szerinti szervei megalakításának és a tisztségviselők megválasztatásának előkészítése;
5. dönt a tagfelvételről (kivéve a tiszteletbeli és a pártoló tagokat)
6. befogadja a tag írásbeli bejelentését annak kilépési szándéka esetén;
7. első fokon a tagsági viszonyt megszüntető elnökségi határozatot hoz (az Elnökség tagjainak és a tiszteletbeli tag kizárása kivételével);
8. javaslatot dolgoz ki a tiszteletbeli tagságra jelölt személy megválasztására;
9. az Egyesületet érintő megszűnési ok fennállásának mindenkori vizsgálata és annak bekövetkezte esetén a szükséges intézkedések megtétele.

Az Elnökség a két Közgyűlés közötti időszakban végzett tevékenységéről a Közgyűlés előtt beszámol, és intézkedéseit a Közgyűlés hagyja jóvá. Az Elnökség döntéseiről két Közgyűlés között tájékoztatja az Egyesület tagjait.

**4. Az Egyesület tisztségviselői**

**a) Megbízatási idő**

Az Egyesület IV. 1. pont szerinti tisztségviselőit a Közgyűlés a következő éves rendes közgyűlés időpontjáig választja, megbízatásuk lejárta után újra választhatóak. Az egy éves ciklus közben megszűnő megbízatású tisztségviselő helyére megválasztott új tisztségviselő megbízatása a ciklusból még hátralévő időre szól. Az Egyesület elnöke maximum egyszer választható újra.

**b) Összeférhetetlenségi szabályok**

A vezető tisztségviselőkre és az Ellenőrző Bizottság tagjaira a Ptk. 3:22. §-ában rögzített, illetve az alábbi összeférhetetlenségi, illetve kizáró szabályok irányadóak.

Az Egyesület megszűnését követő három évig nem lehet más közhasznú szervezet vezető tisztségviselője az a személy, aki korábban olyan közhasznú szervezet vezető tisztségviselője volt - annak megszűnését megelőző két évben legalább egy évig -,

a) amely jogutód nélkül szűnt meg úgy, hogy az állami adó- és vámhatóságnál nyilvántartott adó- és vámtartozását nem egyenlítette ki,

b) amellyel szemben az állami adó- és vámhatóság jelentős összegű adóhiányt tárt fel,

c) amellyel szemben az állami adó- és vámhatóság üzletlezárás intézkedést alkalmazott, vagy üzletlezárást helyettesítő bírságot szabott ki,

d) amelynek adószámát az állami adó- és vámhatóság [az adózás rendjéről szóló törvény](https://www.opten.hu/optijus/lawtext/549#sid256) szerint felfüggesztette vagy törölte. (Ectv. 39. § (1) bekezdés)

A vezető tisztségviselő, az Ellenőrző Bizottság tagja, illetve az ezeknek jelölt személy köteles valamennyi érintett közhasznú szervezetet előzetesen tájékoztatni arról, hogy ilyen tisztséget egyidejűleg más közhasznú szervezetnél is betölt.

A Közgyűlés, valamint az Elnökség határozathozatalában nem vehet részt az a személy, aki vagy akinek közeli hozzátartozója a határozat alapján

a) kötelezettség vagy felelősség alól mentesül, vagy

b) bármilyen más előnyben részesül, illetve a megkötendő jogügyletben egyébként érdekelt.

Nem minősül előnynek a közhasznú szervezet cél szerinti juttatásai keretében a bárki által megkötés nélkül igénybe vehető nem pénzbeli szolgáltatás, illetve az Egyesület által tagjának, a tagsági jogviszony alapján nyújtott, létesítő okiratnak megfelelő cél szerinti juttatás. (Ectv. 38. § (1)-(2) bekezdés)

Nem lehet az Ellenőrző Bizottság elnöke vagy tagja, illetve könyvvizsgálója az a személy, aki

a) a Közgyűlés, illetve az Elnökség elnöke vagy tagja (ide nem értve a Közgyűlés azon tagjait, akik tisztséget nem töltenek be),

b) a közhasznú szervezettel e megbízatásán kívüli más tevékenység kifejtésére irányuló munkaviszonyban vagy munkavégzésre irányuló egyéb jogviszonyban áll, ha jogszabály másképp nem rendelkezik,

c) a közhasznú szervezet cél szerinti juttatásából részesül - kivéve a bárki által megkötés nélkül igénybe vehető nem pénzbeli szolgáltatásokat, és az Egyesület által tagjának a tagsági jogviszony alapján a létesítő okiratban foglaltaknak megfelelően nyújtott cél szerinti juttatást -, illetve

d) az [a)](https://www.opten.hu/optijus/lawtext/174887#sid593664)-[c) pontban](https://www.opten.hu/optijus/lawtext/174887#sid594688) meghatározott személyek közeli hozzátartozója. (Ectv. 38. § (3) bekezdés)

Az Ellenőrző Bizottság tagja az a nagykorú személy lehet, akinek cselekvőképességét a tevékenysége ellátásához szükséges körben nem korlátozták. Nem lehet az Ellenőrző Bizottság tagja, akivel szemben a vezető tisztségviselőkre vonatkozó kizáró ok áll fenn, továbbá aki vagy akinek a hozzátartozója a jogi személy vezető tisztségviselője. (Ptk. 3:26. § (2) bekezdés)

**c) A vezető tisztségviselők feladat- és hatáskörei**

A vezető tisztségviselők ügyvezetési feladataikat személyesen kötelesek ellátni.

Az **elnök** feladatai:

1. képviseli az Egyesületet;
2. a Közgyűlés és az elnökségi ülések levezetése;
3. konferenciák és más rendezvények szervezése;
4. a Közgyűlésről felvett jegyzőkönyv hitelesítésére felkérés;
5. az Egyesület működésének irányítása;
6. utalványozási jog gyakorlása;
7. képviseli az Egyesületet és rendelkezik a bankszámla felett.

A **titkár** feladatai:

1. képviseli az Egyesületet;
2. az elnök konzultánsaként működik;
3. az elnök akadályoztatása esetén vezeti a Közgyűlést és/vagy az Elnökség ülését;
4. az elnök távollétében az elnökségi ülések levezetése;
5. tájékoztatja a tagokat az Egyesület munkájáról;
6. a titkár előkészíti a vezető szerv üléseit, biztosítja működését és gondoskodik a határozatok végrehajtásáról, azok nyilvántartását folyamatosan kezeli;
7. nyilvántartja a tagságot;
8. gondoskodik az Egyesület működésével kapcsolatos iratok megőrzéséről és azok folyamatos kezeléséről
9. utalványozási jog gyakorlása.

A **gazdasági felelős** feladatai:

1. nyilvántartja a tagdíjak befizetéseit, mulasztás esetén jelzéssel él az elnök felé;
2. ellenőrzi a kifizetések szabályszerűségét, ügyel a bizonylati fegyelem megtartására, a pénzügyek szabályszerűségére;
3. gondoskodik a következő éves költségvetés és az éves számviteli beszámoló tervezetének előkészítéséről.

A **programfelelős** feladatai:

1. felelős az Egyesület által szervezett előadások, előadássorozatok, konferenciák, szakmai versenyek, nyári és téli iskolák és egyéb tudományos rendezvények és találkozók megszervezéséért, azok minden szakmai és pénzügyi vonatkozásában;
2. időben informálja a tagságot az Egyesület programjairól.

A **külkapcsolati felelős** feladatai:

1. folyamatos kapcsolatban van az IAPS-al és más nemzetközi diákszervezetekkel;
2. irányítja a kapcsolat felvételét és fenntartását a magyar cseregyakorlatosokat fogadó külföldi intézményekkel, szervezetekkel;
3. részt vesz a bel-és külföldi cseregyakorlatok lebonyolításában.

**d) Az egyesület vezető tisztségviselői:**

Elnök: Rábóczki Bence

Titkár: Lőrincz Péter

Gazdasági felelős: Kosztyó Péter

Programfelelős: Cserpák Mihály Márkó

Külkapcsolati felelős: Kovács Zoltán

**5. A képviselet rendje**

Az Egyesületet az elnök és a titkár önállóan képviselik. Az elnök, illetve a titkár együttes akadályoztatása esetén a gazdasági felelős, a programfelelős és a külkapcsolati felelős írásbeli meghatalmazásuk alapján képviselhetik az Egyesületet, a meghatalmazás szerint.

A képviselet előbbi rendje a bankszámla feletti rendelkezésre is irányadó.

**6. Ellenőrző Bizottság**

**a) Összetétele:**

Az Egyesület felügyelő szerve az Ellenőrző Bizottság, amely 6 főből áll. Az Ellenőrző Bizottság tagjait a Közgyűlés választja a következő éves rendes közgyűlés időpontjáig, a bizottsági tagsági jogviszony a tisztség elfogadásával jön létre. A bizottsági tag a bizottság munkájában személyesen köteles részt venni.

Az Ellenőrző Bizottság tagjai indokolt esetben visszahívhatóak, ha tisztségük ellátására méltatlanná válnak.

**b) Működése**

Az Ellenőrző Bizottság szükség szerint, de évente legalább egy alkalommal ülésezik, működésére az Elnökség működésének szabályait kell megfelelően alkalmazni. Az Ellenőrző Bizottság ügyrendjét maga állapítja meg.

Az Ellenőrző Bizottság ülései nyilvánosak, sorszámozott jegyzőkönyvet készít, határozatait ugyancsak sorszámozza. A jegyzőkönyv tartalmazza: az ülés helyét, idejét, a jelenlévő tagok, meghívott személyek és a jegyzőkönyvvezető nevét, a napirendet, a hozzászólásokat, az érdemi határozatokat és azok hatályát. A jegyzőkönyvet úgy kell vezetni, hogy abból az érdemi döntést támogatók és ellenzők számaránya megállapítható legyen. Az Ellenőrző Bizottság bármely tagja jogosult jegyzőkönyvbe foglaltatni neve feltüntetése mellett a döntésre leadott szavazatát. A jegyzőkönyvet az Ellenőrző Bizottság ülésén a résztvevő tagok aláírják.

Az Ellenőrző Bizottság döntéseiről az érintetteket a meghozatalt követő két héten belül igazolható módon értesíteni kell, valamint azt az egyesület honlapján nyilvánosságra kell hozni.

**c) Hatásköre:**

Az Ellenőrző Bizottság ellenőrzi az Egyesület teljes működését és gazdálkodását, mind jog-, mind célszerűségi szempontból, az ügyvezetést pedig különösen az Egyesület érdekeinek megóvása céljából. Ellenőrzi a jogszabályok, az Alapszabály és az egyesületi határozatok végrehajtását, betartását.

A Bizottság ellenőrzési tevékenységét utóellenőrzés keretében folytatja, kivéve az éves költségvetés és a számviteli beszámoló esetét, melyeket azok Közgyűlés általi elfogadása előtt véleményeznie kell.

Az Ellenőrző Bizottság ellenőrzési tevékenysége során jogosult az Egyesület működését és gazdálkodását ellenőrizni, jelentést, tájékoztatást, illetve felvilágosítást kérni az Egyesület Közgyűlésétől, az Egyesület könyveibe és irataiba betekinthet, azokat megvizsgálhatja és szakértővel megvizsgáltathatja.

A felügyelő szerv tagjai az ügyvezetéstől függetlenek, tevékenységük során nem utasíthatóak. A bizottsági tagok az Elnökség ülésén tanácskozási joggal részt vehetnek.

Az Ellenőrző Bizottság az elnöke útján köteles az intézkedésre jogosult vezető szervet (Közgyűlés, Elnökség) tájékoztatni, és annak összehívását kezdeményezni, ha arról szerez tudomást, hogy

a) a szervezet működése során olyan jogszabálysértés vagy a szervezet érdekeit egyébként súlyosan sértő esemény (mulasztás) történt, amelynek megszüntetése vagy következményeinek elhárítása, illetve enyhítése az intézkedésre jogosult vezető szerv döntését teszi szükségessé;

b) a vezető tisztségviselők felelősségét megalapozó tény merült fel.

Az intézkedésre jogosult vezető szervet a felügyelő szerv indítványára – annak megtételétől számított harminc napon belül – össze kell hívni, mely határidő eredménytelen eltelte esetén a vezető szerv összehívására a felügyelő szerv is jogosult.

Ha az arra jogosult szerv a törvényes működés helyreállítása érdekében szükséges intézkedéseket nem teszi meg, a felügyelő szerv köteles haladéktalanul értesíteni a törvényességi ellenőrzést ellátó szervet.

**d) Az Ellenőrző Bizottság tagjai:**

Elnök: Tuhári Richárd

Tag: Fekete János Márk

Tag: Furuglyás Kristóf

Tag: Kruzsicz Bernadett

Tag: Mészáros Anna

Tag: Papp Zsombor

**V.**

**AZ EGYESÜLET GAZDÁLKODÁSA**

1. Az Egyesület vagyoni eszközei

Az Egyesület bevételei:

1. tagdíjak;
2. az Egyesület rendezvényeinek bevételei;
3. közhasznú felajánlások;
4. támogatások;
5. közhasznú cél érdekében lévő vállalkozási tevékenységből származó bevételek.

2. Az egyesület tagja belépéskor, illetve tagsági jogviszonya folyamán évente tagdíjat köteles fizetni.

A tagdíj mértéke tagonként évi ezerötszáz (1.500,-) Ft. Az éves tagdíjat - amely a tárgyév szeptember 1-től kezdődően 1 éves időszakra vonatkozik - egy összegben előre, a tárgyév október 10. napjáig kell megfizetni, készpénzben a gazdasági felelősnek átadva, vagy közvetlenül az egyesület bankszámlájára történő átutalással.

Tag év közben történő felvétele esetén is kötelező a teljes évre vonatkozó díj megfizetése.

3. Az Egyesület pénzeszközeinek felhasználása

Az Egyesület pénzeszközeinek célszerű felhasználására éves költségvetést készít. A következő évre szóló költségvetést és az előző év gazdálkodásáról szóló beszámolót a gazdasági felelős terjeszti a Közgyűlés elé jóváhagyás végett.

Az Egyesület tartozásaiért saját vagyonával felel.

4. Az Egyesület közhasznú szervezetként kettős könyvvitel vezetésére kötelezett.

**VI.**

**AZ EGYESÜLET MEGSZŰNÉSE**

Az egyesület jogutód nélkül megszűnik, ha:

a) a tagok kimondják megszűnését;

b) vagy az arra jogosult szerv megszünteti;

c) az Egyesület megvalósította célját vagy az Egyesület céljának megvalósítása lehetetlenné vált, és új célt nem határoztak meg;

d) vagy az egyesület tagjainak száma hat hónapon keresztül nem éri el a tíz főt;

feltéve mindegyik esetben, hogy a jogi személy vagyoni viszonyainak lezárására irányuló megfelelő eljárás lefolytatását követően a bíróság a jogi személyt a nyilvántartásból törli.

Az Egyesület jogutódlással szűnik meg, ha más egyesülettel egyesül, illetve egy vagy több egyesületre szétválik.

Az Egyesület megszűnése esetén a hitelezők kielégítését követően megmaradó vagyont a Debreceni Összefogás a Fizikáért Egyesületnek (székhely: 4026 Debrecen, Bem tér 18/A, nyilvántartási szám: 09-02-0003418) kell átadni.

**VII.**

**EGYES KÖZHASZMÚSÁGGAL KAPCSOLATOS RENDELKEZÉSEK**

1. Az Egyesület működésével kapcsolatosan keletkezett iratokba az Egyesület székhelyén – az Egyesület képviselőjével előzetesen egyeztetett időpontban – bárki betekinthet, azokról saját költségre másolatot készíthet.

2. Az Egyesület internetes honlapján keresztül nyilvánosságra hozza az Egyesület működésének adatait, szolgáltatásainak igénybevételi módját, a támogatási lehetőségeket, illetve azok mértékét és feltételeit, valamint a működésről készült szakmai-pénzügyi beszámolókat. Az Egyesület által nyújtott cél szerinti juttatások bárki által megismerhetők.

3. A közhasznú szervezetek feletti adóellenőrzést az adóhatóság, az államháztartásból származó (költségvetési) támogatás felhasználásának ellenőrzését törvény eltérő rendelkezése hiányában az Állami Számvevőszék, az állami vagy önkormányzati költségvetésből, illetve a nemzetközi forrásokból juttatott támogatások felhasználásának ellenőrzését a külön jogszabály szerinti ellenőrzési szervezet, a közhasznú működés feletti törvényességi ellenőrzést pedig a reá irányadó szabályok szerint az ügyészség látja el.

**VIII.**

**ZÁRÓ RENDELKEZÉSEK**

1. Ezen Alapszabályt az Egyesület Közgyűlése 2023. november 04-én fogadta el.

2. A tagjegyzék jelen Alapszabály – nem nyilvános, elkülönítetten kezelt – mellékletét képezi.

3. A jelen alapszabályban nem szabályozott kérdésekre a Polgári Törvénykönyvről szóló 2013. évi V. törvény, az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CXLXXV. törvény, illetve a kapcsolódó egyéb hatályos jogszabályok rendelkezései irányadóak.

| Budapest, 2023. november 04. |  |
| --- | --- |
| ……………………………………………  Egyesület elnöke | ……………………………………………  Egyesület titkára |
|  |  |
|  | |

Előttünk, mint tanúk előtt:

Név: Név:

Cím: Cím:

Aláírás: Aláírás: